אורי מקלב

ישראל מאיר אורי מקלב (נולד ב-10 בינואר 1957) חבר כנסת ויו"ר סיעת יהדות התורה. בין היתר כיהן כסגן יושב ראש הכנסת וכיו"ר ועדת המדע והטכנולוגיה, סגן שר במשרד ראש הממשלה הממונה על הרשות החרדית והרשות לניצולי שואה וסגן שר במשרד התחבורה.

ביוגרפיה
נולד וגדל בבני ברק למרדכי ונחמה מקלב. אבי סבו היה מרדכי מקלב. נקרא על שם דודו , לוחם אצ"ל שנפל במלחמת העצמאות.

בילדותו למד מקלב בתלמוד תורה תשב"ר, משם המשיך לישיבת קול תורה לצעירים ובהמשך למד בישיבת פוניבז', ולאחר סיום לימודיו הוסמך לרבנות. נישא בסוף שנות ה-70 והתגורר בשכונת קטמון בירושלים, בשנות ה-80 עבר לשכונת רמות ד' שבה הוא מתגורר כיום.

כנציג תנועת דגל התורה היה מקורב לבכירי ההנהגה הליטאית: לרב אליעזר מנחם מן שך לרב יוסף שלום אלישיב, לרב אהרן לייב שטיינמן ולרב חיים קניבסקי ולרב גרשון אדלשטיין. כשאר חברי הכנסת של דגל התורה הוא נהג להתייעץ עם מנהיגים אלו.

 פעילות פוליטית 
מקלב פעל כאיש ציבור במסגרת תנועת דגל התורה וב-1993 התמנה כסגן ראש עיריית ירושלים מטעם סיעת יהדות התורה. במהלך עבודתו בעיריית ירושלים שימש חבר הנהלת העירייה, מחזיק תיק החינוך, חבר בוועדות לענייני כספים וחינוך, בוועדה המקומית לתכנון ולבנייה וכנציג המועצה בהנהלת "חברת הגיחון" – תאגיד המים והביוב של ירושלים, ובהנהלת מרכז הקונגרסים הבינלאומי בירושלים.

כחלק מהסכם רוטציה שבמסגרתו פינה את מקומו בכנסת ה-17 איש אגודת ישראל, יעקב כהן, החל מקלב, בברכתו של הרב אלישיב, לכהן כחבר הכנסת החל מ-31 ביולי 2008, והיה לנציג השלישי של דגל התורה במסגרת סיעת יהדות התורה בכנסת ה-17, לצידם של אברהם רביץ ומשה גפני.

בבחירות לכנסת השמונה עשרה שובץ כנציג דגל התורה במקום הרביעי ברשימת יהדות התורה ונבחר שוב לכהן כחבר הכנסת מטעמה. בכנסת זו מונה לסגן יושב ראש הכנסת, תפקיד בו כיהן עד 18 ביולי 2012, וליושב ראש ועדה מיוחדת לפניות הציבור, תפקיד שבו החזיק עד 2011. כן חבר מקלב בוועדות החוץ והביטחון, הפנים והגנת הסביבה, החוקה, חוק ומשפט. כן עומד מקלב בראש השדולה למען ירושלים.

ב-2011 קיבל את אות הפרלמנטר המצטיין לשנה זו מאת המכון הישראלי לדמוקרטיה.

ממוזער|חבר הכנסת אורי מקלב
גם בכנסת התשע-עשרה שימש במשך תקופה כסגן יושב-ראש הכנסת, כן היה חבר בוועדת החוץ והביטחון, בוועדת הכנסת, בוועדת החוקה, חוק ומשפט ובוועדה המשותפת של ועדת החוץ והביטחון וועדת החוקה, חוק ומשפט בהתאם לחוק שירות ביטחון – פטור מטעמי הכרה דתית.

בכנסת העשרים מיוני 2015 החל ח"כ מקלב לכהן כיושב-ראש ועדת המדע והטכנולוגיה וועדת המשנה לבטיחות בדרכים. כן היה חבר בוועדת הכלכלה, בוועדת הפנים והגנת הסביבה, בוועדת החוקה, חוק ומשפט, בוועדה המיוחדת לזכויות הילד ובוועדות נוספות, במושב החורף של הכנסת העשרים ניהל ח"כ מקלב את מרבית ישיבות ועדת החוקה חוק ומשפט של הכנסת לאחר שיו"ר הוועדה הקבוע חבר הכנסת ניסן סלומינסקי השעה את עצמו לאור החשדות כנגדו, ח"כ מקלב עמד אף בראשות הוועדה המשותפת לוועדות המדע והטכנולוגיה, החוקה והפנים בהתאם לחוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע.

מקלב נחשב לחבר כנסת פעיל, הן בתחום הנוכחות בכנסת והן בתחום החקיקה.

בפברואר 2018 היה מקלב אמור להשתתף בישיבה בוועדת החוץ והביטחון שעסקה בביטול פטור מגיוס למי שהגישה הצהרת דת שקרית, בעקבות כך אנשי הפלגים הקיצוניים בירושלים ערכו הפגנה סוערת מול ביתו, מקלב נחלץ מביתו בעזרת המשטרה.

מקלב הוא זוכה אות אביר איכות השלטון לשנת 2018 לצד תשעה נוספים.

במאי 2020 מונה לסגן שרת התחבורה והבטיחות בדרכים. הוא התפטר במסגרת החוק הנורווגי ופינה את מקומו לאליהו ברוכי.

באפריל 2021 לאחר הסבב הרבעי של הבחירות בישראל התפטר שוב מהכנסת במסגרת "החוק הנורווגי" לטובת אליהו ברוכי, וחזר לכנסת עם תום כהונת הממשלה ה-35.

באפריל 2022 קיבל את אות ההוקרה של ארגון עזר מציון לסיוע לחולים ובעלי צרכים מיוחדים.

באוגוסט 2022 דורג בפַּרלמטר של "שקוף" ונמצא כמוביל במספר ההצעות לסדר שאושרו.

 הקמת הרשות לפיתוח כלכלי חברתי במגזר החרדי 
לאחר שנחתמו ההסכמים הקואליציוניים לקראת השבעתה של ממשלת ישראל השלושים וחמש, ביולי 2020 יזם מקלב את הקמת הרשות הממשלתית לפיתוח כלכלי-חברתי של המגזר החרדי, הרשות לפיתוח כלכלי-חברתי של המגזר החרדי היא יחידה במשרד לשוויון חברתי האמונה על הפיתוח הכלכלי, החברתי וצמצום הפערים בחברה הישראלית בין האוכלוסייה החרדית לציבור הכללי במדינת ישראל. הרשות הוקמה מכוח החלטה 182 של הממשלה. תחילה הייתה הרשות כיחידה במשרד ראש הממשלה, עם השבעת הממשלה השלושים ושש הועברה היחידה למשרד לשוויון חברתי. החלטת הממשלה השלושים ושבע החזירה את הרשות למשרד ראש הממשלה, והרחיבה את סמכויותיה כך שיכללו גם סמכויות ביצוע.

באוגוסט 2021 נבחר מקלב לאחד ממאה המשפיעים של העיתון 'דה מרקר' בכלכלה הישראלית לשנה זו

באפריל 2023 מונה מקלב לכהן כסגן שר לפיתוח חרדי במשרד ראש הממשלה ובמשרד התחבורה, במסגרת זו היה ממונה על הרשות החרדית והרשות לניצולי שואה במשרד ראש הממשלה, ובמשרד התחבורה עסק בנושאי תחבורה הקשורים במגזר החרדי. למרות היותו סגן שר, השתתף בוועדות השרים השונות בהן ועדת השרים לחקיקה ובקבינט הכלכלי-חברתי ועוד, בהוראת רבותיו נמנע מהלשתתף בדיוני הקבינט המדיני ביטחוני.

ביולי 2025 הודיע מקלב על התפטרו מהממשלה במחאה על אי קידום חוק הגיוס, מקלב חזר לכהן כח"כ ומכהן כחבר ועדת הכספים ויו"ר סיעת יהדות התורה.

 חקיקה 
 חוק עידוד תרומות מזון המאפשר הגנה על תורמי מזון ועמותות מזון העומדים בסטנדרטים של בטיחות מזון, מפני אחריות לנזקים שעלולים להיגרם בשל המזון שנתרם על ידם.
 תיקון לחוק דמי מחלה המאפשר קבלת ימי מחלה להורה שאחד מילדיו זקוק לטיפולי דיאליזה.
 חוק קבוצות הרכישה המאפשר פטור ממס רכישה וזכאות למס הכנסה שלילי לרוכשי דירות בקבוצת רכישה שלא קיבלו לידם את דירתם.
 חוק חברות הביטוח המשית קנס כספי על חברת ביטוח אשר מסרבת לשלם את הפוליסה למבוטח ללא סיבה
 תיקון לחוק ביטוח המחייב את חברות הביטוח להודיע לצד ג' קודם פנייתה לבית המשפט כנגדו.
 תיקון לחוק עבודת נשים המקנה ארבעים שעות מחלה לנשים עובדות אשר עוברות טיפולי פוריות.

חיים אישיים
נשוי לחנה ואב לחמישה, ומתגורר בשכונת רמות בירושלים.

גיסו הוא הדיין הרב אברהם שינדלר.

בן משפחתו הוא הרמטכ"ל השלישי מרדכי מקלף.

קישורים חיצוניים

 יוזמות חקיקה של אורי מקלב, באתר הכנסת







הערות שוליים

קטגוריה:חברי הכנסת מטעם דגל התורה
קטגוריה:חברי הכנסת מטעם יהדות התורה
קטגוריה:חברי מועצת העיר ירושלים
קטגוריה:חרדים ישראלים
קטגוריה:משפחת מקלב
קטגוריה:חברי הכנסת השבע עשרה
קטגוריה:חברי הכנסת השמונה עשרה
קטגוריה:חברי הכנסת התשע עשרה
קטגוריה:חברי הכנסת העשרים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:בוגרי ישיבת קול תורה
קטגוריה:בוגרי ישיבת פוניבז'
קטגוריה:זוכי אות אביר איכות השלטון
קטגוריה:סגני ראש עיריית ירושלים
קטגוריה:יושבי ראש ועדת המדע והטכנולוגיה
קטגוריה:בני ברק: חברי הכנסת
קטגוריה:סגני יושב ראש הכנסת בכנסת השמונה עשרה
קטגוריה:סגני יושב ראש הכנסת בכנסת התשע עשרה
קטגוריה:קטמון: אישים
קטגוריה:ישראלים שנולדו ב-1957
קטגוריה:ירושלים: חברי הכנסת
קטגוריה:סגני שר במשרד ראש הממשלה
קטגוריה:בוגרי תלמוד תורה תשב"ר
קטגוריה:יושבי ראש הוועדה לפניות הציבור